การประกอบธุรกิจแต่ละสายผลิตภัณฑ์

ผลิตภัณฑ์ที่บริษัทฯ จัดจำหน่าย จะมีสภาพของภาวะอุตสาหกรรมในธุรกิจของผลิตภัณฑ์ 2
อย่างด้วยกันโดยสามารถอธิบายแยกตามผลิตภัณฑ์ได้ดังต่อไปนี้

1. ผลิตภัณฑ์เครื่องปรับอากาศรถยนต์

อุตสาหกรรมเครื่องปรับอากาศรถยนต์ มีส่วนสัมพันธ์โดยตรงกับอุตสาหกรรมรถยนต์ในประเทศ
สัดส่วนการติดตั้งเครื่องปรับอากาศรถยนต์ในประเทศไทยมีอัตราเกือบ 100 %
และจำนวนรถยนต์เก่าที่มาเปลี่ยนซ่อมชุดเครื่องปรับอากาศในแต่ละปีก็มีจำนวนมาก เมื่อกลางปี
2534 มีการปรับโครงสร้างอัตราภาษีนำเข้าของรถยนต์นั่งทุกประเภท
นอกจากจะมีผลทำให้ราคาจำหน่ายรถยนต์ลดลงแล้ว
นโยบายเปิดเสรีให้นำเข้ารถยนต์ก็ทำให้มีรถยนต์นั่งหลายแบบเข้ามาในตลาด
ทำให้จูงใจให้มีการซื้อรถยนต์นั่งมากขึ้น รวมทั้งรถยนต์นั่งขนาดเล็ก ที่เรียกว่า City Car
ที่มีราคาไม่สูงมากนัก ก็มีการนำเข้ามาสนองความต้องการของคนรุ่นใหม่ มากมายหลายรูปแบบ
รวมไปถึงการแข่งขันของบริษัทรถยนต์ที่ให้เงื่อนไขการชำระเงินที่ผ่อนผันมากขึ้น
ประกอบกับในสภาวะปัจจุบัน ขณะที่ระบบการขนส่งมวลชนที่มีประสิทธิภาพ ยังไม่แล้วเสร็จ
การคมนาคมในเขตกรุงเทพมหานครยังมีปัญหาจราจรที่แออัด และการให้บริการรถยนต์สาธารณะของ
ขสมก. ยังมีขีดจำกัดอยู่ และนอกจากนี้ การที่รัฐบาลไทย
ได้ออกนโยบายให้มีการสนับสนุนให้ประเทศไทย เป็นศูนย์กลางการผลิต และการส่งออกรถยนต์
จึงคาดการณ์ว่า ยอดจำหน่ายรถยนต์ ยังคงสูงเพิ่มขึ้นต่อไป

ในปัจจุบัน อุตสาหกรรมรถยนต์ในประเทศ ได้มียอดขายลดลง ตั้งแต่ปี 2540 และ 2542
ในอัตราค่อนข้างมาก เนื่องจากภาวะเศรษฐกิจของประเทศ ทำให้
ภาวะอุตสาหกรรมเครื่องปรับอากาศที่มีส่วนสัมพันธ์โดยตรง กับยอดขายรถยนต์มีผลกระทบตามไปด้วย
โดยเฉพาะในตลาดทดแทน ซึ่งผู้บริโภคเริ่มนิยมการซ่อมแซมแทนการเปลี่ยนใหม่

ในอุตสาหกรรมเครื่องปรับอากาศรถยนต์นี้ ผู้ซื้อ จะประกอบด้วย 2 กลุ่มคือ ลูกค้า OEM
คือการขายให้แก่โรงงานประกอบรถยนต์ และ ลูกค้า AFTER MARKET คือการขายให้แก่ลูกค้าทั่วไป
และตัวแทนจำหน่าย ในตลาด OEM ผู้ซื้อจะมีอำนาจต่อรองมากกว่า
ถ้าเป็นกลุ่มผู้ประกอบรถยนต์ญี่ปุ่นแล้ว ผู้ซื้อจะสนับสนุนผู้ผลิตที่เป็นชาติเดียวกัน ส่วนในตลาด AFTER
MARKET กลุ่มผู้ซื้อในตลาดนี้จึงมีอำนาจต่อรองไม่มากนัก เนื่องจาก มีผู้ผลิตในประเทศน้อยราย
และราคาสินค้าจากต่างประเทศก็มีราคาแพง เมื่อเทียบกับราคาที่ผลิต และขายภายในประเทศ
ตลอดจนสินค้าของผู้ผลิตแต่ละรายก็มีรูปแบบ ประสิทธิภาพ
และวัตถุประสงค์ในการใช้งานที่แตกต่างกันไป

นักลงทุนใหม่ที่จะเข้ามาลงทุนในอุตสาหกรรมค่อนข้างยาก เนื่องจากการผลิต ต้องใช้ทั้งความชำนาญ
เทคโนโลยี และเงินทุนในเครื่องจักรสูง
และช่องทางการจำหน่ายมักจะถูกปิดกั้นจากการรวมตัวเป็นค่าย เช่น รถ TOYOTA
จะใช้ระบบเครื่องปรับอากาศของ นิปปอนเดนโซ่ รถ NISSAN จะใช้เครื่องปรับอากาศของ
สยามกีกิ และ รถ BENZ , BMW จะใช้เครื่องปรับอากาศของบริษัท ไทยฮีทเอ็กซ์เช้นจ์ จำกัด
เป็นต้น จึงทำให้อุตสาหกรรมนี้มีความยากที่ผู้ผลิตรายใหม่จะเข้ามาในตลาด
สำหรับค่ายรถยนต์ที่เปิดโรงงานแห่งใหม่ คือ FORD และ GM
ซึ่งมีแนวโน้มว่าจะหาผู้ผลิตเครื่องปรับอากาศรถยนต์จากต่างประเทศเข้ามาตั้งโรงงานผลิต
โดยจะซื้อชิ้นส่วนต่างๆ จากภายในประเทศ ที่ได้รับมาตรฐาน ISO 9000 ซึ่งบริษัทฯ
มีแผนการที่จะยื่นขอมาตรฐาน ISO 9000 นี้หลังจากได้รับ ISO 9002 นี้ ต่อไป

สภาพการแข่งขันของตลาด สำหรับผลิตภัณฑ์ประเภทนี้ หากขายเข้าโรงงานประกอบรถยนต์
สภาพการแข่งขันไม่สูงนัก
เนื่องจากโรงงานประกอบรถยนต์ส่วนใหญ่จะมีนโยบายการสั่งซื้อสินค้าที่แน่นอน
สินค้าต้องมีมาตรฐานเพื่อรักษาชื่อเสียงของรถยนต์ ราคาต้องสมเหตุสมผล
โรงงานประกอบรถยนต์มักจะไม่เปลี่ยนบริษัทผู้สั่งสินค้า หากไม่จำเป็น
สำหรับตลาดทั่วไปที่ส่วนใหญ่เครื่องปรับอากาศติดตั้งเข้ากับรถปิคอัพ
โดยโรงงานประกอบรถยนต์ส่งรถเปล่าไม่มี เครื่องปรับอากาศ ให้เอเย่นต์จำหน่ายรถ
สภาพการแข่งขันกันของตลาดนี้มีค่อนข้างสูง เพราะลูกค้าต้องการสินค้าราคาถูก
การขายตัดราคากันในตลาดเกิดขึ้นเป็นประจำ อย่างไรก็ตาม บริษัทฯ มีข้อได้เปรียบคู่แข่งขันคือ
ชิ้นส่วนประกอบเครื่องปรับอากาศรถยนต์ของบริษัทฯ มีคุณภาพ ได้มาตรฐานดีและบริษัทฯ
ยังเป็นผู้นำเข้าและตัวแทนจำหน่ายแต่ผู้เดียวของชิ้นส่วนคอมเพรสเซอร์ ยี่ห้อซันเด้น (SANDEN)
ซึ่งเป็นชิ้นส่วนที่สำคัญ และเป็นยี่ห้อที่มีชื่อเสียง สินค้ามีคุณภาพดี และราคาจำหน่ายไม่สูงนัก
สำหรับคู่แข่งขันที่เป็นบริษัทผู้ผลิตเครื่องปรับอากาศรถยนต์รายใหญ่ ๆ รายอื่น มีดังต่อไปนี้

บริษัท สยามกีกิ จำกัด เป็นผู้ผลิตชิ้นส่วนเครื่องปรับอากาศ เครื่องแอร์ (EVAPORATOR)
และคอนเดนเซอร์ และเป็นตัวแทนจำหน่ายคอมเพรสเซอร์ ZEXEL จากประเทศญี่ปุ่น
ส่วนใหญ่จะจำหน่าย เข้าโรงงานของบริษัทที่เกี่ยวข้อง คือบริษัท สยามกลการ
เพื่อติดตั้งเข้ากับรถเก๋ง ยี่ห้อนิสสัน และรถปิคอัพนิสสัน อีซูซุ การจำหน่ายในตลาดทั่วไปมีมาก
ปัจจุบันมีส่วนแบ่งตลาดอยู่ ประมาณ 30 %

บริษัท นิปปอนเดนโซ จำกัด เป็นผู้ผลิตชิ้นส่วนเครื่องปรับอากาศ เครื่องแอร์ (EVAPORATOR)
และคอนเดนเซอร์ แบบ SERPENTINE TYPE และเป็นตัวแทนจำหน่ายคอมเพรสเซอร์
นิปปอนเดนโซ จากประเทศญี่ปุ่น
ส่วนใหญ่จะจำหน่ายเข้าโรงงานประกอบรถยนต์เพื่อประกอบเข้ากับรถเก๋งยี่ห้อ โตโยต้า
และฮอนด้าแอคคอร์ท การจำหน่ายในตลาดทั่วไปน้อย เนื่องจากมีราคาจำหน่ายสูงมาก
ปัจจุบันมีส่วนแบ่งการตลาดอยู่ประมาณ 30 %

สำหรับสถานภาพของบริษัทฯ และบริษัทในเครือ
จะมีการจำหน่ายเข้าโรงงานประกอบรถยนต์เพื่อติดตั้งเข้ากับรถยนต์ จากยุโรปเป็นส่วนใหญ่ เช่น
บีเอ็มดับบริว เปอร์โย เบ๊นซ์ ซีตรอง โฮลเด้นโอเปิล จี๊บเชอโรกี มาสด้า ฮอนด้าซีวิค
และติดตั้งเข้ากับรถปิคอัพยี่ห้อโตโยต้า และอีซูซุบางส่วน และจำหน่ายในตลาดทั่วไปมาก
ปัจจุบันมีส่วนแบ่งการตลาดรวมของบริษัทฯ และบริษัทในเครืออยู่ประมาณ 30% อย่างไรก็ตาม
บริษัทฯ มีข้อได้เปรียบคู่แข่งขันคือ ชิ้นส่วนประกอบเครื่องปรับอากาศรถยนต์ของบริษัทฯ มีคุณภาพดี
มีมาตรฐาน และบริษัทฯ ยังเป็นตัวแทนจำหน่ายคอมเพรสเซอร์ SANDEN ซึ่งเป็นชิ้นส่วนสำคัญ
และเป็นยี่ห้อที่มีชื่อเสียง มีคุณภาพดี และราคาจำหน่ายไม่สูงมากนัก

 สรุป ส่วนแบ่งการตลาดของบริษัทฯ และ บริษัทคู่แข่ง

+---------------------------------------------------+------------------+
| บริษัท                                              | ส่วนแบ่งการตลาด %  |
+---------------------------------------------------+------------------+
| บริษัท ไทยฮีทเอ็กซ์เช้นจ์ จำกัด (มหาชน)และบริษัทร่วม         | 30               |
|                                                   |                  |
| บริษัท สยามกีกิ จำกัด                                  | 30               |
|                                                   |                  |
| บริษัท นิปปอน เดนโซ่ จำกัด                             | 30               |
|                                                   |                  |
| อื่นๆ                                               | 10               |
+---------------------------------------------------+------------------+

สำหรับผู้จำหน่ายวัตถุดิบที่ใช้ในอุตสาหกรรมนี้ ส่วนใหญ่จะเป็นผู้ผลิตที่อยู่ในต่างประเทศเป็นส่วนใหญ่
เช่น ประเทศสหรัฐอเมริกา เยอรมัน ฝรั่งเศส และญี่ปุ่น ซึ่งมีจำนวนผู้ผลิตน้อยราย
ดังนั้นการต่อรองทางด้านราคาซื้อ ของกลุ่มอุตสาหกรรม
ผู้ผลิตชิ้นส่วนเครื่องปรับอากาศรถยนต์ของไทยจึงมีน้อย
ประกอบกับความยากในการเปลี่ยนไปสั่งซื้อจากแหล่งผลิตแหล่งอื่น รวมทั้งราคาวัตถุดิบ เช่น
ทองแดง และอลูมิเนียม มีการเปลี่ยนแปลงไปตามราคาตลาดโลก จึงยังต้องพึ่งพาวัตถุดิบ
หรือชิ้นส่วนที่นำเข้าจากต่างประเทศเป็นส่วนใหญ่ ปัจจุบันนี้ ชิ้นส่วนประกอบต่างๆ ของอุตสาหกรรมนี้
เริ่มมีการนำเทคโนโลยีจากต่างประเทศ เข้ามาผลิตในประเทศไทยมากขึ้น ทำให้บริษัทฯ
สามารถวางแผนการสั่งซื้อและการจัดเก็บวัตถุดิบได้เป็นอย่างดี
และยังเริ่มมีผู้ประกอบการผลิตชิ้นส่วนรายใหม่ ๆ เริ่มทยอยเข้ามาในตลาดประเทศไทยมากขึ้น
ทั้งนี้เนื่องจากภาวะอุตสาหกรรมทั้งในประเทศ และการส่งออกมีแนวโน้มดีขึ้นเรื่อยๆ

2. ผลิตภัณฑ์เครื่องปรับอากาศแอร์บ้าน

สภาพการแข่งขันในตลาดนี้ค่อนข้างมีมาก
โดยมากจะเป็นการจำหน่ายให้แก่โรงงานผลิตเครื่องปรับอากาศสำเร็จรูปโดยตรง
และโรงงานผลิตเครื่องปรับอากาศสำเร็จรูปเหล่านี้ จะมีนโยบายการซื้อชิ้นส่วนที่ไม่แน่นอน
จะมีการเปลี่ยน SUPPLIER ที่จำหน่ายอยู่เป็นประจำ เนื่องจากผู้ประกอบการเหล่านี้
มักจะเน้นสินค้าที่มีราคาถูก เนื่องจากการแข่งขันทางด้านราคา
ในอุตสาหกรรมเครื่องปรับอากาศในอาคารบ้านเรือนค่อนข้างสูง นอกจากการสั่งผลิตสินค้าตาม
SPEC ของผู้สั่งซื้อ หรือสินค้าบางรุ่นที่มีความยาก สลับซับซ้อนในการผลิต
หรือลูกค้าบางรายที่ต้องการสินค้าที่มีคุณภาพสูง ที่จะทำให้การเปลี่ยน SUPPLIER
จะทำให้สินค้ามีปัญหา จึงจะมีการสั่งซื้อที่แน่นอน

สำหรับนโยบายของบริษัทฯ กับการจำหน่ายผลิตภัณฑ์นี้ คือ ปัจจุบันบริษัทฯ
จะเป็นผู้ผลิตชิ้นส่วนคอล์ยเย็นและคอล์ยร้อนเท่านั้น นอกจากนี้บริษัทฯ
ยังมีนโยบายที่จะผลิตผลิตภัณฑ์เครื่องปรับอากาศสำเร็จรูป สำหรับอาคารบ้านเรือนด้วย
โดยจะเน้นขายในตลาดต่างประเทศ ทั้งนี้เพราะไม่ต้องการเป็นคู่แข่งขันกับลูกค้าของบริษัทฯ
สำหรับโรงงานผลิตคอล์ยเย็น
และคอล์ยร้อนที่มีผลิตคอล์ยจำหน่ายให้แก่โรงงานที่ผลิตผลิตภัณฑ์เครื่องปรับอากาศสำเร็จรูปสำหรับอาคารบ้านเรือน
มีบริษัทไทยออสนอร์ บริษัทคอล์ย ส่วนใหญ่จะอยู่ในลักษณะแบ่งลูกค้ากัน
แต่หากลูกค้ารายนั้นเป็นผู้ผลิตรายใหญ่ๆ เช่น ยอร์ค และแคเรียร์ จะอยู่ในลักษณะแบ่งรุ่นการผลิตกัน

การประเมินส่วนแบ่งตลาดของผลิตภัณฑ์ ประเภทนี้เป็นไปได้ยาก
ทั้งนี้เพราะบางโรงงานมีการผลิตชิ้นส่วนคอล์ยเย็นและคอล์ยร้อนนี้เอง
และข้อมูลตัวเลขผู้ประกอบการและจำนวนการผลิตที่แท้จริงของผลิตภัณฑ์เครื่องปรับอากาศสำเร็จรูปอย่างเป็นทางการไม่มี
เนื่องจากผู้ผลิตรายย่อยส่วนมากหลบเลี่ยงภาษีการขาย เนื่องจากเป็นสินค้าที่เสียภาษีการขายสูง

ผลของฤดูกาลที่กระทบต่อการดำเนินธุรกิจของบริษัทหรือบริษัทย่อย

ผลิตภัณฑ์ที่บริษัทฯ ดำเนินการผลิตและจำหน่าย ได้แก่ ผลิตภัณฑ์ชิ้นส่วนเครื่องปรับอากาศ รถยนต์
และผลิตภัณฑ์ชิ้นส่วนเครื่องปรับอากาศอาคาร
สำหรับผลิตภัณฑ์ชิ้นส่วนเครื่องปรับอากาศซึ่งส่วนใหญ่จำหน่ายเพื่อติดตั้งให้กับรถยนต์ใหม่
จะไม่มีผลกระทบจากฤดูกาลมากนัก
เนื่องจากยอดจำหน่ายรถยนต์มีการจำหน่ายได้ตลอดทั้งปีไม่มีฤดูกาล
จึงทำให้ผลิตภัณฑ์ชิ้นส่วนเครื่องปรับอากาศรถยนต์ของบริษัท ฯ จัดจำหน่าย สามารถจำหน่ายได้ทั้งปี
ไม่มีผลกระทบจากฤดูกาลตามไปด้วย ส่วนผลิตภัณฑ์เครื่องปรับอากาศบ้านสำเร็จรูป
จะมีผลกระทบเนื่องจากฤดูกาลโดยตรง แต่เนื่องจากบริษัทฯ จำหน่ายเฉพาะชิ้นส่วนคอล์ยเย็น
และคอล์ยร้อน ให้กับโรงงานผู้ผลิต โรงงานผู้ผลิตเหล่านี้
จะต้องวางแผนการผลิตให้กระบวนการผลิตดำเนินต่อเนื่องตลอดปี และจะเป็นผู้รับภาระทางด้าน
สต๊อควัตถุดิบ คอล์ยเย็นและคอล์ยร้อน เพื่อใช้ในการผลิตสต๊อคสินค้าสำเร็จรูป
เพื่อจำหน่ายในฤดูกาล ผลกระทบเนื่องจากฤดูกาล มายังบริษัทฯ จึงมีไม่มากนัก อย่างไรก็ดี
ผลิตภัณฑ์ชิ้นส่วนเครื่องปรับอากาศแอร์บ้านนี้ ไม่ใช่ผลิตภัณฑ์หลัก ที่บริษัทฯ ทำการผลิต บริษัทฯ
สามารถเพิ่มการทำงานล่วงเวลา
เพื่อเพิ่มผลผลิตในช่วงฤดูกาลให้ทันกับความต้องการของลูกค้าโรงงานผู้ผลิตได้

Key Success factors ของอุตสาหกรรม

1.  บริษัท มีเครื่องจักรสามารถผลิตสินค้าได้ตามความต้องการของลูกค้าได้หลายประเภท
    หลายขนาด

2.  การที่บริษัทฯ ไม่ได้มีความสัมพันธ์ เป็นบริษัทฯ
    ที่เกี่ยวข้องกับโรงงานประกอบรถยนต์ทำให้บริษัทฯ
    สามารถจำหน่ายส่ง่ให้กับโรงงานประกอบรถยนต์ได้หลายยี่ห้อ
    โดยเฉพาะโรงงานประกอบรถยนต์ยุโรป

3.  สินค้าของบริษัทฯ มีคุณภาพดี ราคาไม่สูงมากนัก สามารถแข่งขันในตลาดต่างประเทศได้
    และบริษัทฯ เพิ่งได้รับมาตรฐาน ISO 9002 ทำให้ลูกค้ายิ่งมีความเชื่อมั่นมากยิ่งขึ้น

4.  บริษัท มีทีมวิศวกร และช่างผู้ชำนาญในการออกแบบ ผลิตภัณฑ์ได้ทุกรูปแบบ โดยในอดีตที่ผ่านมา
    บริษัทฯ สามารถออกแบบเครื่องปรับอากาศในรถยนต์ได้ทุกรุ่นทุกยี่ห้อ

5.  ช่องทางการจัดจำหน่ายในประเทศ คือ จำหน่ายให้แก่ตัวแทนจำหน่าย ซึ่งบริษัทฯ
    ได้คัดเลือกและแต่งตั้งประมาณ 20 ราย
    รวมทั้งโรงงานอุตสาหกรรมประกอบรถยนต์ในประเทศไทย ส่วนในต่างประเทศ บริษัทฯ
    ก็จำหน่ายให้แก่โรงงาน ซึ่งมีทั้งโรงงานผลิตเครื่องปรับอากาศรถยนต์ ตู้แช่
    รวมถึงโรงงานประกอบรถยนต์ในต่างประเทศด้วย

โอกาสและอุปสรรค

โอกาส 

1.  การสนับสนุนการส่งออกของรัฐบาล
    และการลดกำแพงภาษีนำเข้าและเปิดตลาดการค้าเสรีของกลุ่มประเทศสมาชิก WTO
    ทำให้บริษัทฯ สามารถส่งสินค้าออกและแข่งขันกับต่างประเทศได้

2.  การที่รถยนต์ในประเทศไทย มีการอัตราการติดตั้งเครื่องปรับอากาศในรถยนต์ 100%
    ประกอบกับในช่วง 4-5 ปีที่ผ่านมา ประเทศไทยมียอดจำหน่ายรถยนต์ สูงที่สุด
    ซึ่งรถยนต์ที่ติดตั้งแอร์ จะเริ่มทยอยเปลี่ยนเครื่องปรับอากาศในรถยนต์ชุดใหม่ ในตลาดทั่วไป

3.  สภาพอากาศร้อน และมลภาวะทางอากาศ และเสียงที่เพิ่มขึ้น
    ทำให้ผู้บริโภคเริ่มนิยมใช้เครื่องปรับอากาศทั้งในรถยนต์ และในอาคารเพิ่มมากขึ้น

อุปสรรค

1.  ภาวะอุตสาหกรรมรถยนต์ในประเทศ ที่มีส่วนสัมพันธ์โดยตรงกับธุรกิจหลักของบริษัทฯ ซบเซา
    โดยเฉพาะอย่างยิ่ง รถยนต์ยุโรป ที่เป็นลูกค้าหลักของบริษัทฯ มียอดจำหน่ายลดลง

2.  เนื่องจากภาวะเศรษฐกิจในปัจจุบันทำให้การใช้จ่ายลดลง เมื่อเครื่องปรับอากาศรถยนต์เสีย
    คนใช้รถบางส่วนจะใช้วิธีซ่อมเพื่อยืดอายุการใช้งานออกไป
    แทนการเปลี่ยนเครื่องปรับอากาศใหม่

3.  ค่ายรถยนต์ญี่ปุ่นกับค่ายแอร์ โดยมากมีความสัมพันธ์ทางด้านธุรกิจกัน ซึ่ง บริษัทฯ
    ไม่สามารถเข้าไปจำหน่ายให้กับค่ายรถยนต์ญี่ปุ่นได้โดยตรง

4.  การที่รัฐบาลประกาศยกเลิกการบังคับใช้ชิ้นส่วนในประเทศของอุตสาหกรรมทำให้ค่ายรถยนต์หลายค่ายเปลี่ยนไปนำเข้าชิ้นส่วนแทนการใช้ในประเทศ

5.  คู่แข่งจากต่างประเทศรายใหม่ โดยเฉพาะอย่างยิ่งจากประเทศในแถบเอเซีย คืน จีน
    อินโดนีเซีย ที่มีความได้เปรียบจากค่าจ้างแรงงานที่ถูกกว่า

ขนาด แนวโน้มการเติบโต การพัฒนาของอุตสาหกรรม

ขนาดของอุตสาหกรรมเครื่องปรับอากาศรถยนต์ ขึ้นตรงกับอุตสาหกรรมรถยนต์ ในประเทศ
ปัจจุบันอัตราการติดตั้งเครื่องปรับอากาศในรถยนต์ ในประเทศไทย คาดว่าเป็น 100 %
เนื่องจากมลภาวะทางด้านอากาศและเสียง
ดังนั้นยอดขายรถยนต์ใหม่จึงมีส่วนสัมพันธ์โดยตรงกับยอดขายเครื่องปรับอากาศรถยนต์ นอกจากนี้
เครื่องปรับอากาศที่ติดตั้งไปแล้ว จะมีอายุการใช้งานโดยเฉลี่ย 4-5 ปี
และบางส่วนจะเสียหายเนื่องจากอุบัติเหตุ ซึ่ง ตลาดในส่วนนี้
ประมาณใกล้เคียงกับการติดตั้งเครื่องปรับอากาศใหม่

การพัฒนาของอุตสาหกรรมนี้ มีแนวโน้มว่าจะเน้นการเลิกใช้น้ำยาแอร์ R12 ที่มีส่วนประกอบของ
CFCs โดยหันมาใช้น้ำยาแอร์ R134a ทั้งหมด ซึ่งในส่วนนี้ บริษัทฯ
ได้เตรียมการรองรับและปรับปรุงเทคโนโลยีของบริษัทฯ ไว้เพื่อรองรับเรียบร้อยแล้ว

- ในส่วนของสินค้าทดแทน เครื่องปรับอากาศรถยนต์ในปัจจุบันยังไม่มี
และมีแนวโน้มว่าจะกลายเป็นสิ่งจำเป็นควบกับรถยนต์ทุกคัน
โดยในปัจจุบันรัฐบาลยังถือว่าเป็นสินค้าฟุ่มเฟือย และจัดเก็บภาษีสรรพสามิตสูงอยู่